Wuměłstwowy wikowar restawruje palais na Budyskej Hornčerskej
Budyšin (CS/SN). Palais na Budyskej Hornčerskej hasy 34 bě wjele lět přewšo njenahladne twarjenje. W bajce by wone snano jako hrodźik za wysokimi ćernjemi wopisane było. A njeby-li „princ“ w postawje španiskeho wuměłstwoweho wikowarja Joséja Manuela Ladróna de Guevary přišoł, by so dom snano samo sypnył. Wón pak je jón z hłubokeho spara wubudźił. Před dźesać lětami kupi pózdnjobaroksku starožitnosć a restawrowaše ju krok po kroku. Zo bychu jeho wukony zjawnje wuzběhnyli, je so Budyske wuměłstwowe towarstwo rozsudźiło, Španičanej plaketu „Přikładnje restawrowany pomnik“ spožčić.
szl_Latn szl_Latn